Realokácia finančných prostriedkov v rámci 
Jednotného programového dokumentu NUTS II – Bratislava cieľ 2

	Cieľom materiálu je informovať o dôvodoch navrhovanej realokácie v rámci Jednotného programového dokumentu NUTS 2 – Bratislava cieľ 2 (ďalej len JPD 2).

Program JPD 2 je schválený v štruktúre, ktorú tvorí 1 priorita – Podpora hospodárskej činnosti a trvalo udržateľného rozvoja cieľového územia a technická pomoc. 

V rámci priority je schválených 5 opatrení:

•	Opatrenie 1.1. Rozvoj malého a stredného podnikania
•	Opatrenie 1.2. Podpora spoločných služieb pre podnikateľov
•	Opatrenie 1.3. Rozvoj podnikateľských aktivít a služieb v oblasti cestovného ruchu a rekreácie
•	Opatrenie 1.4. Podpora spoločných služieb v oblasti cestovného ruchu a rekreácie
•	Opatrenie 1.5. Obnova a rozvoj obcí a zachovanie kultúrneho dedičstva

V rámci technickej pomoci sú schválené 2 podopatrenia:

•	Podopatrenie 1: výdavky na priame riadenie programu
•	Podopatrenie 2: výdavky na technickú podporu projektov

Uvedené opatrenia sú rozdelené na súkromný sektor (opatrenia 1.1. a 1.3.) a na verejný sektor (opatrenia 1.2., 1.4. a 1.5.). V rámci predkladaného materiálu navrhujeme realokáciu finančných prostriedkov v rámci opatrení, ktoré sa týkajú verejného sektora (z opatrenia 1.2. do opatrenia 1.5.) a súkromného sektora (z opatrenia 1.1 do opatrenia 1.5 a z opatrenia 1.3. do opatrenia 1.4.).

Samotný materiál je rozdelený nasledovne:

•	časť A je zameraná na realokáciu z opatrenia 1.2. Podpora spoločných služieb podnikateľov do opatrenia 1.5. Obnova a rozvoj obcí a zachovanie kultúrneho dedičstva,
•	časť B je zameraná na realokáciu z opatrenia 1.1. Rozvoj malého a stredného podnikania do opatrenia 1.5. Obnova a rozvoj obcí a zachovanie kultúrneho dedičstva,
•	časť C je zameraná na realokáciu z opatrenia 1.3. Rozvoj podnikateľských aktivít a služieb v oblasti cestovného ruchu a rekreácie do opatrenia 1.4. Podpora spoločných služieb v oblasti cestovného ruchu a rekreácie.

V rámci každej časti materiál analyzuje situáciu podľa nasledovných ukazovateľov:

•	finančná alokácia v rámci ERDF a štátneho rozpočtu,
•	počet prijatých a schválených žiadostí vo finančnom vyjadrení v rámci 1. výzvy (ERDF a štátny rozpočet),
•	počet prijatých a schválených žiadostí vo finančnom vyjadrení v rámci 2. výzvy (ERDF a štátny rozpočet),
•	% plnenie opatrení,
•	zostatok finančných prostriedkov (ERDF a štátny rozpočet).
A.	Realokácia z opatrenia 1.2. do opatrenia 1.5. programu JPD 2

Hlavné dôvody realokácie

Na základe výsledkov vyhodnotenia 1. a 2. výzvy na predkladanie projektov, Ministerstvo výstavby a regionálneho rozvoja SR ako riadiaci orgán pre program JPD 2 navrhuje realokáciu finančných prostriedkov z opatrenia 1.2. do opatrenia 1.5., a to najmä z dôvodu nízkeho záujmu zo strany žiadateľov predkladať projekty na opatrenie 1.2. Na druhej strane majú žiadatelia záujem predkladať projekty v rámci opatrenia 1.5., ktorého kontraktácia je momentálne na úrovni 89,40 %. Realokácia zabezpečí plnenie programu JPD 2 a plnenie pravidla n+2 tak, aby nedošlo k strate finančných prostriedkov.

Analýza opatrenia 1.2.:

•	na roky 2004-2006 je vyčlenená alokácia 805 mil. Sk,
•	v rámci 1. výzvy, ktorá bola vyhlásená 3. mája 2004 a ukončená 31. decembra 2004, bola prijatá 1 žiadosť vo výške 0,5 mil. Sk, pričom výberová komisia schválila 1 žiadosť vo výške 0,5 mil. Sk,
•	v rámci 2. výzvy, ktorá bola vyhlásená 29. júna 2005 a ukončená 31. augusta 2005, boli prijaté 3 žiadosti vo výške 277,8 mil. Sk, pričom výberová komisia schválila 1 žiadosť vo výške 40,3 mil. Sk,
•	na základe vyššie uvedeného predstavujú 2 schválené projekty iba 5,09 % kontrahovanie,
•	zostatok finančných prostriedkov predstavuje 764,2 mil. Sk.

Analýza opatrenia 1.5.:

•	na roky 2004-2006 je vyčlenená alokácia 536,7 mil. Sk,
•	v rámci 1. výzvy, ktorá bola vyhlásená 3. mája 2004 a ukončená 31. decembra 2004, bolo prijatých 42 žiadostí vo výške 456 mil. Sk, pričom výberová komisia schválila 13 žiadostí vo výške 87,3 mil. Sk,
•	v rámci 2. výzvy, ktorá bola vyhlásená 29. júna 2005 a ukončená 31. augusta 2005, bolo prijatých 38 žiadostí vo výške 1.020,7 mil. Sk, pričom výberová komisia schválila 27 žiadostí vo výške 392,4 mil. Sk,
•	na základe vyššie uvedeného predstavuje 40 schválených projektov 89,40 % kontrahovanie,
•	zostatok finančných prostriedkov predstavuje 57 mil. Sk,
•	na základe dostupných informácií od žiadateľov je možné predpokladať, že existujúca alokácia v opatrení 1.5. nebude postačujúca.

V nižšie uvedenom grafe uvádzame pre porovnanie 3 ukazovatele, ktoré sú popísané v predchádzajúcom texte:

•	finančná alokácia na roky 2004-2006,
•	finančný objem schválených žiadostí v rámci 1. a 2. výzvy,
•	zostatok finančných prostriedkov.

Čiastkový záver:

Na základe uvedenej analýzy odporúčame realokovať finančné prostriedky z opatrenia 1.2. Podpora spoločných služieb podnikateľov do opatrenia 1.5. Obnova a rozvoj obcí a zachovanie kultúrneho dedičstva vo výške 570,1 mil. Sk (ERDF+ŠR), pričom v rámci opatrenia 1.2. zostane alokácia vo výške 194,1 mil. Sk (ERDF+ŠR).

B.	Realokácia z opatrenia 1.1. do opatrenia 1.5. 

Hlavné dôvody realokácie

Na základe výsledkov vyhodnotenia 1. a 2. výzvy na predkladanie projektov, Ministerstvo výstavby a regionálneho rozvoja SR ako riadiaci orgán pre program JPD 2 navrhuje realokáciu finančných prostriedkov z opatrenia 1.1. do opatrenia 1.5. najmä z dôvodu nízkeho záujmu zo strany žiadateľov predkladať projekty na opatrenie 1.1. Ďalším dôvodom je vysoká alokácia na opatrenie 1.1., ktorá ohrozuje plnenie pravidla n+2 na úrovni programu. Predmetná realokácia zabezpečí plnenie programu JPD 2 a plnenie pravidla n+2 tak, aby nedošlo k strate finančných prostriedkov.

Analýza opatrenia 1.1.:

•	na roky 2004-2006 je vyčlenená alokácia 589,1 mil. Sk,
•	v rámci 1. výzvy, ktorá bola vyhlásená 3. mája 2004 a ukončená 31. decembra 2004, bolo prijatých 11 žiadostí vo výške 86,9 mil. Sk, pričom výberová komisia schválila 1 žiadosť vo výške 18,5 mil. Sk,
•	v rámci 2. výzvy, ktorá bola vyhlásená 29. júna 2005 a ukončená 31. augusta 2005, bolo prijatých 9 žiadostí vo výške 56 mil. Sk, pričom výberová komisia schválila 5 žiadostí vo výške 11,9 mil. Sk,
•	na základe vyššie uvedeného predstavuje 6 schválených žiadosti iba 5,93 % kontrahovanie,
•	zostatok finančných prostriedkov predstavuje 558,7 mil. Sk.

Analýza opatrenia 1.5.:

•	na roky 2004-2006 je vyčlenená alokácia 536,7 mil. Sk,
•	v rámci 1. výzvy, ktorá bola vyhlásená 3. mája 2004 a ukončená 31. decembra 2004, bolo prijatých 42 žiadostí vo výške 456 mil. Sk, pričom výberová komisia schválila 13 žiadostí vo výške 87,3 mil. Sk,
•	v rámci 2. výzvy, ktorá bola vyhlásená 29. júna 2005 a ukončená 31. augusta 2005, bolo prijatých 38 žiadostí vo výške 1.020,7 mil. Sk, pričom výberová komisia schválila 27 žiadostí vo výške 392,4 mil. Sk,
•	na základe vyššie uvedeného predstavuje 40 schválených projektov 89,40 % kontrahovanie,
•	zostatok finančných prostriedkov predstavuje 57 mil. Sk,
•	na základe dostupných informácií od žiadateľov je možné predpokladať, že existujúca alokácia v opatrení 1.5. nebude postačujúca.

Čiastkový záver:

Na základe uvedenej analýzy odporúčame realokovať finančné prostriedky z opatrenia 1.1. Rozvoj malého a stredného podnikania do opatrenia 1.5. Obnova a rozvoj obcí a zachovanie kultúrneho dedičstva vo výške 392,7 mil. Sk (ERDF+ŠR), pričom v rámci opatrenia 1.1. zostane alokácia vo výške 196,3 mil. Sk (ERDF+ŠR).

C.	Realokácia z opatrenia 1.3. do opatrenia 1.4. 

Hlavné dôvody realokácie

Na základe výsledkov vyhodnotenia 1. a 2. výzvy na predkladanie projektov, Ministerstvo výstavby a regionálneho rozvoja SR ako riadiaci orgán pre program JPD 2 navrhuje realokáciu finančných prostriedkov z opatrenia 1.3. do opatrenia 1.4. z dôvodu vysokej alokácie na opatrenie 1.3., ktorá ohrozuje plnenie pravidla n+2 na úrovni programu. Realokácia zabezpečí plnenie programu JPD 2 a plnenie pravidla n+2 tak, aby nedošlo k strate finančných prostriedkov.

Analýza opatrenia 1.3.:

•	na roky 2004-2006 je vyčlenená alokácia 434,6 mil. Sk,
•	v rámci 1. výzvy, ktorá bola vyhlásená 3. mája 2004 a ukončená 31. decembra 2004, bolo prijatých 10 žiadostí vo výške 96,4 mil. Sk, pričom výberová komisia neschválila žiadnu žiadosť,
•	v rámci 2. výzvy, ktorá bola vyhlásená 29. júna 2005 a ukončená 31. augusta 2005, bolo prijatých 9 žiadostí vo výške 86,4 mil. Sk, pričom výberová komisia schválila 7 žiadostí vo výške 76,3 mil. Sk,
•	na základe vyššie uvedeného predstavuje 7 schválených žiadosti iba 19,28 % kontrahovanie,
•	zostatok finančných prostriedkov predstavuje 358,3 mil. Sk.

Analýza opatrenia 1.4.:

•	na roky 2004-2006 je vyčlenená alokácia 402,5 mil. Sk,
•	v rámci 1. výzvy, ktorá bola vyhlásená 3. mája 2004 a ukončená 31. decembra 2004, bolo prijatých 9 žiadostí vo výške 157,1 mil. Sk, pričom výberová komisia schválila 2 žiadosti vo výške 87,3 mil. Sk,
•	v rámci 2. výzvy, ktorá bola vyhlásená 29. júna 2005 a ukončená 31. augusta 2005, bolo prijatých 13 žiadostí vo výške 329 mil. Sk, pričom v procese schvaľovania je 8 žiadostí vo výške 119,0 mil. Sk,
•	na základe vyššie uvedeného predstavuje 10 schválených žiadostí 37,79 % kontrahovanie,
•	zostatok finančných prostriedkov predstavuje 206,3 mil. Sk,
•	na základe dostupných informácií od žiadateľov je možné predpokladať, že existujúca alokácia v opatrení 1.4. nebude postačujúca.

Čiastkový záver

Na základe uvedenej analýzy odporúčame realokovať finančné prostriedky z opatrenia 1.3. Rozvoj podnikateľských aktivít a služieb v oblasti cestovného ruchu a rekreácie do opatrenia 1.4. Podpora spoločných služieb v oblasti cestovného ruchu a rekreácie vo výške 289,7 mil. Sk (ERDF+ŠR), pričom v rámci opatrenia 1.3. zostane alokácia vo výške 144,8 mil. Sk (ERDF+ŠR).

ZÁVER

Rekapituláciou čiastkových záverov možno súhrnne konštatovať, že sa navrhuje:

•	navýšenie opatrenia 1.5. o 962,8 mil. Sk (ERDF+ŠR) z opatrenia 1.1. a 1.2.
•	navýšenie opatrenia 1.4. o 289,7 mil. Sk (ERDF+ŠR) z opatrenia 1.3.

V prípade schválenia navrhovanej realokácie bude mať program JPD 2 nasledovnú štruktúru podľa zdrojov ERDF a ŠR:
v mil. Sk
Názov opatrenia	Pôvodný stav	Stav po realokácii	
	ERDF	ŠR	ERDF	ŠR	
PRIORITA	1 355,7	1 411,9	1 355,7	1 411,8	
Opatrenie 1.1.	254,2	334,8	84,7	111,6	
Opatrenie 1.2.	423,7	381,3	123,7	111,3	
Opatrenie 1.3.	183,6	251,0	61,2	83,6	
Opatrenie 1.4.	211,8	190,6	334,2	357,9	
Opatrenie 1.5.	282,4	254,2	751,9	747,5	
TECHNICKÁ POMOC	56,4	49,7	56,4	49,7	
Podopatrenie 1	35,3	28,5	35,3	28,5	
Podopatrenie 2	21,1	21,2	21,1	21,2	
PROGRAM JPD 2	1 412,1	1 461,6	1 412,1	1 461,6	

V prílohe č. 1a-d predkladáme pôvodný finančný plán na roky 2004-2006 a v prílohe č. 2a-d predkladáme finančný plán na roky 2004-2006 upravený o vyššie uvedený návrh realokácie.

Na záver si dovoľujeme podotknúť, že po schválení navrhovanej realokácie Vládou SR, bude predmetný materiál predložený ešte v roku 2005 na riadnom zasadnutí Monitorovacieho výboru pre JPD 2. Po schválení materiálu Monitorovacím výborom pre JPD 2 bude uvedená realokácia zaslaná Európskej  komisii vo forme aktualizácie programového doplnku JPD 2.